Radio24syv begyndte ellers i november 2011 som den grimme ælling – forvirret, forhånet og forpjusket. Dommen var hård fra lytterne, fra anmelderne, fra DR og fra medieforskerne. Det blev sammenlignet med en lokalradio med værter, der ikke havde lavet radio før. Jeg forstod godt kritikken og tænkte samtidig “giv dem nu en chance”. Jeg så – og insisterede nok også på at se – svanefjerene blandt de forpjuskede dun. For det var sindssygt spændende, at vi skulle have en ny taleradio.

Jeg fulgte tilblivelsen af ‘Radio Møller’ nøje. Det hed kanalen i folkemunde og i medierne, fordi det var daværende kulturminister Per Stig Møllers idé at skabe en landsdækkende licensfinansieret taleradio, der var uafhængig af DR. Et politisk udvalg formulerede nogle meget udførlige retningslinjer, der gik virkelig i detaljer med, hvor meget og hvilken musik der måtte spilles hvornår, og hvor mange timers satire og nyheder og kultur, der skulle være i løbet af et døgn.

Det mest markante var det benhårde krav om stort set ikke at lave genudsendelser, men at nyproducere hele 22 timers taleradio i døgnet. Og det skulle de gøre for ikke særlig mange penge (93 millioner om året), når man tog i betragtning, at de selv (modsat P1) skulle finansiere husleje, inventar og drift.

Jeg kunne ikke se det som andet end en genistreg at ansætte Mikael Bertelsen og Mads Brügger som kanalchefer. Jeg var ellers bange for, at den nye kanal ville blive en slags TV 2 News Radio med vægten på nyheder i døgndrift – og jeg syntes ikke ligefrem, vi manglede mere breaking news. Brügger & Bertelsen havde med blandt andet Den 11. time på DR2 vist, at de havde en skæv og original stemme, og at de var mere interesserede i kunst og satire end i politiske kommentatorers evindelige gætterier. Uden dem havde Radio24syv utvivlsomt været kedeligere. De lod sig inspirere af amerikansk taleradio snarere end af det neutrale P1, hvilket betød subjektive, excentriske værter med holdninger og frisprog. Så mens nyhedsafdelingen lavede deres mere traditionelle nyheder og aktualitetsprogrammer, var der plads til eksperimenter i programafdelingen, som de to herskede over.